עוזי בן כנען

עוזי בן כנען (1 באוקטובר 1954 - 19 בנובמבר 1991) היה סופר ומחזאי ישראלי שנודע בעיקר בשל ספרי הילדים שכתב. כתיבתו מתאפיינת במקוריות, הומור, תובנה לעולמם הרגשי של הילדים והמבוגרים בחייהם. בן כנען נולד בתל אביב, בשם עזריאל ניידיץ׳, וסיים את בית הספר התיכון בבאר שבע. בילדותו גר תקופה מסוימת בשכנות לאריאנה מלמד והשניים היו חברים. לאחר השירות הצבאי, עבר קורס קריינות ולמד ספרות באוניברסיטה הפתוחה. היה קריין בטלוויזיה הלימודית, קיים סדנאות ספרותיות וחוגי דרמה יצירתית עם ילדים. כן היה בעל מדור לעצה והדרכה ב"משמר לילדים". סיפוריו הראשונים לילדים התפרסמו בסוף שנות השבעים. ספרו "אני ברק" שפורסם בשנת 1979, שבר את המסגרות המסורתיות בספרות הילדים של אותה תקופה. בספר מתאר הגיבור "ברק", אירועים מהווי משפחתי, כאשר מבנה המשפחה הוא הפוך מהמבנה המקובל. במשפחתו של ברק, האמא היא המפרנסת והאבא מטפל בילדים. תהיותיו של הילד ברק מעלות לתודעה את יחס החברה להיפוך התפקידים במשפחה ושאלות הנוגעות לשוויון בין המינים (עליו כותב חוקר הספרות אדיר כהן בספרו "סיפור הנפש - בבליותרפיה הלכה למעשה"). הספר זכה בפרס למדן בשנת 1980. בשנות השמונים עבד בן כנען כרעיונאי במשרדי הפרסום "קשר בראל" ו"אריאלי" בתל אביב אז יצר את הסיסמה "קח עוד תפוז - אתה יודע למה" שהייתה למטבע לשון. במקביל המשיך לכתוב ספרי ילדים. בינואר 1986 עלתה לראשונה הצגת הילדים שכתב "אגדות מדגדגות", שאותה ביימה סנדרה ג'ונסון בהשתתפות גיל אלון, עופר בן־דור. בדצמבר 1986 עלתה בתיאטרון לילדים ולנוער הצגת הילדים "נחמן", שכתב על סיפור ילדותו של חיים נחמן ביאליק, בבימויו של ישראל גוריון. ההצגה הפכה להצלחה גדולה אף על פי שעוררה סערה בקרב חוגים שהתנגדו להצגתו של המשורר הלאומי - כילד חולמני ויוצא דופן. במחזה מתאר בן-כנען את חייו של ביאליק בשפה פיוטית והזויה בשילוב עם פזמוניו הידועים שעובדו על ידי המלחין מתי כספי. ב-2011 ההצגה עלתה שוב בתיאטרון המדיטק בחולון, בבימויו של רוני פינקוביץ. במאי 1989 עלתה ההצגה שכתב "מה שבלב", שהוגדרה כקברט מצחיק לכל המשפחה, בבימוי צדי צרפתי, בהפקת תיאטרון החאן (אם כי הבכורה נערכה באולם בית ליסין בתל אביב). רעייתו, מיקי בן כנען עיצבה את התפאורה. כל ספריו של בן-כנען הם חדשניים בתחום ספרות הילדים וכבשו את הדרך לרבים שבאו אחריו. ד"ר אוריאל אופק כתב עליו כי "ספריו מצטיינים בסגנון מקורי רווי הומור בלתי שיגרתי". בספרו למבוגרים "דרך חגב" - המתחזה בצורתו לספר ילדים, פרסם בן-כנען אסופת ספורי נונסנס קצרים, המאנישים את עולם החרקים. בספרו זה הוא מתבונן בחדות ובתחכום בחוויה האנושית ובגיחוכם של בני האדם. רעייתו, מיקי בן כנען (לבית הלוי), אמנית פלסטית, איירה את רוב ספריו. בן כנען נפטר בביתו לאחר מחלה ממושכת. אני ברק - הוצאת כתר, 1979 הפילה תותי - הוצאת כתר, 1979 ילד אחד רגיל - מסדה, 1986 רק צרות - מסדה, 1987 מה שבלב - תל אביב: הוצאת רכגולד, 1987 דרך חגב - תל אביב: הוצאת רכגולד, 1988 אחותי הגדולה מכולם - הוצאת כתר, 1989 בתיה היענה והדרקון המתכוץ - הוצאת כתר, 1991 זיגי ושליצי - מסדה, 1991 אגדות מדגדגות - הצגת ילדים נחמן - הצגת ילדים, הועלתה בתיאטרון לילדים ולנוער בשנות השמונים מה שבלב - הצגת ילדים, הועלתה בתיאטרון החאן בירושלים מחשבות קטנות - הצגת יחיד בביצוע גיל אלון רשימת הפרסומים של עוזי בן כנען, בקטלוג הספרייה הלאומית עוזי בן כנען, באתר המכון לתרגום ספרות עברית (באנגלית) הספרים של עוזי בן כנען, באתר "סימניה" שוש אביגל, הוא לא חינוכי, חדשות, 3 בפברואר 1989 - כתבת פרופיל פאר פרידמן, געגועים לסופר ילדים שאהב בלגן, באתר nrg‏, 14 באפריל 2009 עוזי בן כנען, במיזם "אישים" לתיעוד היצירה הישראלית עוזי בן כנען, דף שער בספרייה הלאומית עוזי בן כנען, בלקסיקון הספרות העברית החדשה שוש אביגל, הוא לא חינוכי, חדשות, 3 בפברואר 1989 אריאנה מלמד, סיפור אהבה, באתר ynet, 18 בדצמבר 2007 אריאנה מלמד, אין אהבות גבוהות ונמוכות, באתר הארץ, 10 בנובמבר 2015 אריאנה מלמד, מת הסופר עוזי בן־כנען, חדשות, 20 בנובמבר 1991 מנחם פרי, חגיגה - "אגדות מדגדגות", הצגת ילדים מאת עוזי בן־כנען, בימוי: סנדרה ג׳ונסון, חדשות, 14 בינואר 1986 יוסי עוזרד, הצגה - ביאליק ילד שלי מוצלח, חדשות, 10 בדצמבר 1986 חיים נגיד, הצגות בחופש הגדול, מעריב, 20 ביולי 1987 נגה שביט-רז, "נחמן", תיאטרון המדיטק | קן תפילותינו הנידחות, באתר הארץ, 19 ביוני 2011 שוש אביגל, בכורה - רגעים מהחיים לכל המשפחה - "מה שבלב", קאברט משפחתי מאת עוזי בן־כנען, בימוי צדי צרפתי, תיאטרון החאן בבית ליסין, חדשות, 14 במאי 1989 מיה סלע, מיקי בן כנען מצמיחה שוב את החיטה, באתר הארץ, 18 באפריל 2013